Almal is gaande oor die dogtertjie se ‘byderwetse’ slaaptegniekSó slaap die dogtertjie (Foto: Twitter) Kyk, as jy moeg is, slaap jy sommer op enige manier. Mikaela Long, wat onlangs vir die eerste keer baba-oppasser gespeel het, was verstom toe sy onlangs haar niggie op haar kop sien slaap. ŉ Foto van die babamonitor versprei nou soos ’n veldbrand op sosiale media. Long het dié foto op haar Twitter-rekening gedeel en aanhangers gevra of hulle ook al voorheen só iets teëgekom het. “Die eerste keer wat ek baba-oppasser speel. Ek is nie seker wat gebeur het nie, maar my niggie slaap nou op haar kop,” het sy geskryf. Die dogtertjie se ma, wat aan Buzzfeed gevra het om haar naam en ouderdom te weerhou, het aan dié webwerf gesê sy pas dié byderwetse slaaptegniek al ŉ geruime tyd toe. “Sy is nogal baie akrobaties die laaste tyd. Dit is vir my net so ‘n groot raaisel [soos vir almal op die internet]. Gewoonlik maak sy haarself net so gemaklik in die kooi voor sy in ŉ normaler posisie begin slaap,” het sy gesê. Long se inskrywing op Twitter is al meer as 50 keer “retweet” en meer as 100 000 ge-“like”. Bron: UPI